
Høring - ny lov om universiteter og høyskoler

Innledning

Utdannings- og forskningsdepartementet har i brev av 30.09.03 sendt ut Ryssdalutvalgets innstilling NOU 2003:25 Ny lov om universiteter og høyskoler på høring (vedlegg 2). Forslaget til ny lov er en oppfølging av Mjøsutvalgets innstilling og Stortingets behandling av denne. I Mjøsutvalgets innstilling ble det gitt en samlet fremstilling av høyere utdanning og en vurdering av behovet for endringer i sektoren med utgangspunkt i økt internasjonalisering og nye krav fra studenter og samfunns- og næringsliv. Det ble gitt forslag til en omfattende reform av høyere utdanning. 

Sentralt i Mjøsutvalgets innstilling har vært å gi de statlige institusjonene større selvstendighet, innføring av nytt finansieringssystem, endring av lov om oppfinnelser gjort av arbeidstakere, og Kvalitetsreformen med opprettelsen av NOKUT
. Disse endringene er gjennomført. Videre ble det gitt forslag om utarbeidelse av et nytt felles lovverk for statlige og private institusjoner og tilknytningsform for statlige institusjoner. Flertallsforslaget innebar en organisering i egne rettssubjekter, mens mindretallet foreslo en organisering som forvaltningsorgan med særskilte og utvidede fullmakter. Mindretallets forslag ble lagt til grunn både av regjeringen Stoltenberg i St. meld. nr. 27 (2000-2001) og ved Stortingets behandling av denne i Innst. S. nr. 337 (2000-2001). Samtidig signaliserte et flertall på Stortinget at det kunne være aktuelt med en forsøksordning med ny tilknytningsform.

Ryssdalutvalgets innstilling, som tidligere er sendt til styrets medlemmer, innebærer en samling av lovverket for private og statlige institusjoner og gir forslag vedrørende tilknytningsformen for statlige institusjoner. Lovforslaget vil erstatte gjeldende Lov 1986-07-11 nr 53: Lov om private høyskoler og Lov 1995-05-12 nr 22: Lov om universiteter og høgskoler.

Universitetsdirektøren vil i dette saksfremlegget gi en kort oppsummering av innstillingen og lovforslagene. For et sammendrag av utvalgets forslag og vurderinger vises det til kapittel 3 i NOU 2003:25 Ny lov om universiteter og høyskoler. Innstillingen har vært på intern høring ved Universitetet, og det gis en oppsummering av innkomne høringsuttalelser fra fakulteter/enheter. Disse høringsuttalelsene kan sees i vedlegg 3. I denne saken ber universitetsdirektøren styret vedta en høringsuttalelse vedrørende ny lov om universiteter og høyskoler på grunnlag av det fremlagte utkastet (vedlegg 1) og de kommentarer som fremkommer under styrets behandling.

Om innstillingen

Mandat

Utvalget ble oppnevnt ved kongelig resolusjon 6. desember 2002, og innstillingen ble overlevert Utdannings- og forskningsdepartementet ved statsråd Kristin Clemet 23. september i år. Mandatet har vært å utarbeide forslag til felles lovverk for statlig og privat høyere utdanning innenfor rammen av Kvalitetsreformen og økende grad av internasjonalisering. Utvalget ble videre bedt om å vurdere om det skal være en eller flere lover, valg av styringsvirkemidler og gratisprinsippet. Tilknytningsformen for statlige institusjoner, om den skal være obligatorisk, samt konsekvenser av økende grad av internasjonalisering er også vurdert. 

Rammebetingelser og utfordringer

Universitets- og høyskolesektoren har en viktig samfunnsmessig betydning. I tillegg til at bred tilgang til høyere utdanning er et samfunnsmessig gode i seg selv, har sektoren en viktig rolle for å bidra til nasjonal verdiskapning, utvikling av regionene og tilby høyere utdanning til den enkelte. Sektoren består av både statlige og private institusjoner. I tillegg til store forskjeller med hensyn til størrelse, oppgaver og kvalitet mellom statlige og private institusjoner, er det også store forskjeller mellom de statlige institusjonene innbyrdes og mellom de private institusjonene innbyrdes. Dette til tross, sektoren står hovedsakelig overfor de samme utfordringene og krav fra omgivelsene. 

Kvaliteten på høyere utdanning og forskning er gjennomgående god, men det er også klare forbedringsmuligheter gjennom økt studentgjennomstrømning, bedre forskningsledelse og nye undervisningsformer. Internasjonale utviklingstrekk vil i sterkere grad påvirke institusjonene. Økende grad av studentmobilitet medfører at institusjonene må være internasjonalt konkurransedyktige for å tiltrekke seg studenter, og studentmobiliteten forsterkes gjennom målsetninger om et felleseuropeisk utdanningssystem. Innføringen av Kvalitetsreformen med faglige fullmakter og opprettelsen av NOKUT stiller sterkere krav til organisering og ledelse ved den enkelte institusjon. Gjennom det nye finansieringssystemet med større grad av resultatfinansiering må institusjonene være attraktive for et større antall studenter. Konkurransen både nasjonalt og internasjonalt vil bli skjerpet, og det vil derfor være avgjørende å utvikle gode studie- og velferdstilbud. 

Et sentralt utgangspunkt for utvalget er Kvalitetsreformen. De viktigste endringene som ble innført ved Kvalitetsreformen er ny gradsstruktur, økt faglig og institusjonell frihet, innføring av et felles europeisk system med studiepoeng og karakterskala, utvidelse av studieåret, nye evaluerings- og undervisningsformer og tettere oppfølging av studenter, opprettelsen av NOKUT, økte krav til studentens læringsmiljø, ny finansieringsmodell, ny studiefinansiering og økt fokus på internasjonalisering. 

Felles lovverk

Det legges frem forslag om en felles lov for private og statlige utdanningsinstitusjoner med to deler; en del med fellesbestemmelser og en del med bestemmelser for statlige universiteter og høyskoler. I vedlegg 4 gis det en oversikt over kapittelinndelingen i flertallets og mindretallets lovforslag der hensikten er å vise grunnleggende likheter og ulikheter mellom lovforslagene. De sentrale ulikhetene mellom flertallets og mindretallets forslag vil bli kommentert nedenfor. Oversikten viser også kapittelinndelingen for gjeldende lover. Det er imidlertid ikke gjort noe forsøk på å sammenlikne inndelingen i gjeldende lover med lovforslagene da inndelingen er totalt forskjellig. 

Gjennom Kvalitetsreformen er private og statlige institusjoner i større grad likestilt med hensyn til faglige fullmakter, og det er etablert finansieringssystemer som i det vesentlige er identiske. Utvalget mener at det må rettes fokus på kvalitet som det fremste kriteriet for å kunne tilby høyere utdanning, og skape incentiver i finansieringen av utdanning og forskning som gjør at institusjonene vil ha dette fokuset.

Del I Fellesbestemmelser

I fellesbestemmelsene er lovens formål og virkeområde sammen med regler om institusjonenes virkemidler, om akademisk og kunstnerisk frihet og om kvalitetssikring angitt i kap. 1. Lovforslagets kap. 2 inneholder faglige bestemmelser, herunder reglene om NOKUTs organisasjon og virksomhet. Kap. 3 omhandler studentenes rettigheter og plikter, mens kap. 4 gir bestemmelser om klagerett og klagebehandling. Organisatoriske bestemmelser og regler om ansettelse gis i kap. 5 og 6. I kap. 7 gis det regler om egenbetaling, om beskyttelse av institusjonenes egennavn og om forholdet til annen lovgivning.

Statlige og private institusjoner gis mest mulig like bestemmelser med hensyn til faglige bestemmelser, studentenes rettigheter og muligheter til å samarbeide og tiltrekke seg eksterne samarbeidspartnere i inn- og utland m.m. Lovforslaget er i stor grad en videreføring av dagens lov om universiteter og høgskoler, og det er i all hovedsak enstemmighet i utvalget om fellesbestemmelsene. Av ulikheter mellom flertallets og mindretallets forslag med hensyn til fellesbestemmelsene, vil universitetsdirektøren peke på bestemmelsene for ansettelse og egenbetaling.

For ansettelse innebærer flertallets forslag til tilknytningsform at ansattes rettsstilling reguleres av lov om universiteter og høyskoler og lov om arbeidsvern og arbeidsmiljø, jf. § 6-1. Mindretallets forslag til tilknytningsform innebærer at også lov om statens tjenestemenn m.m. vil gjelde, jf. § 6-1. I tillegg er det ulikheter når det gjelder åremål. Her foreslår flertallet at åremål kan nyttes for rektor (for statlige institusjoner skal rektor ansettes på åremål), mens mindretallet foreslår at åremål alltid skal nyttes når rektor ansettes. Flertallet foreslår at styret ved private institusjoner selv fastsetter åremålsperioden for rektor eller annen daglig leder. For leder av avdeling og grunnenhet eller visse undervisnings- og forskerstillinger foreslår flertallet at åremålsperioden kan være inntil 6 år, og at ingen skal være ansatt i mer enn 12 år. Mindretallet foreslår en åremålsperiode på inntil 4 år, og ikke mer enn til sammen 8 år. 

Lovfesting av gratisprinsippet, jf. 7-1, er nytt i forhold til statlige og private institusjoner, og det er delvis en videreføring av bestemmelser gitt i rundskriv. Flertallet og mindretallet er samlet om lovfestingen av prinsippet, men de har ulike formuleringer for egenbetaling fra studenter. I følge flertallet kan høyere utdanningsinstitusjoner bare kreve egenbetaling fra studenter i den utstrekning virksomheten ikke er fullfinansiert av staten, eller det ikke gjennom forutsetninger for tildelinger av midler fra offentlige myndigheter eller andre er forutsatt at virksomheten skal være gratis. 

Mindretallet foreslår at statlige institusjoner bare kan kreve egenbetaling fra studenter for etter- og videreutdanning. Private høyere utdanningsinstitusjoner som mottar statlig støtte til et utdanningstilbud, kan bare kreve egenbetaling fra studenter i den utstrekning dette er fastsatt i forbindelse med tildeling av slik støtte. Ulikhetene i formuleringer for lovfesting av gratisprinsippet og konsekvenser kommenteres i selve høringsuttalelsen. 

Del II Statlige universiteter og høyskoler

Valg av tilknytnings- og organisasjonsform er avhengig av hvilke hovedutfordringer institusjonene står overfor, og hvilke problemer en ny lovregulering er ment å løse. Utvalget er samlet om at det er overordnet viktig at institusjonene må være uavhengig av staten i utførelsen av sine faglige oppgaver, men det er uenighet når det gjelder hvilken tilknytnings- og organisasjonsform som best kan sikre denne uavhengigheten. Statens direkte styring av sektoren må skje gjennom rammestyring, og utførelsen av det faglige arbeidet må være opp til den enkelte institusjon. Utvalget er også samlet om institusjonenes uavhengighet i den administrative delen av virksomheten. Institusjonene må selv fastsette egen organisering og foreta interne prioriteringer i møtet med nye utfordringer.

Utvalget er delt når det gjelder valg av tilknytnings- og organisasjonsform for statlige universiteter og høyskoler. Et flertall på sju medlemmer går inn for at universiteter og høyskoler bør organiseres som selveiende institusjoner, mens et mindretall på tre medlemmer fremmer forslag om at statlige universiteter og høyskoler opprettholdes som forvaltningsorganer med lovfestede fullmakter. 

Flertallets og mindretallets valg av tilknytnings- og organisasjonsform legger føringer på hvordan en rekke sentrale spørsmål foreslås løst. Tabellen
 nedenfor viser hvordan flertallet og mindretallet ønsker å løse nøkkelspørsmål, og den fungerer som en klargjøring av de to hovedalternativer, hhv. selveiende institusjon med dertil hørende ledelsesprinsipper, og forvaltningsorgan med særskilte fullmakter og de spesialtilpasninger som kan foretas innenfor denne modell. 

	PRIVATE

	Flertallet
	Mindretallet


	Rettslig status
	Selveiende institusjon
	Forvaltningsorgan

	Styre-

sammensetning
	Flertall av eksterne medlemmer, som dog er utpekt av institusjonen selv.
	Ingen gruppering har flertall.

	Innflytelse fra 

ansatte og 

studenter
	· Direkte styrerepresentasjon

· Indirekte innflytelse gjennom utpeking av eksterne styremedlemmer og ansettelse av rektor

· Lovfestet krav om intern behandling av strategiplan

· Reglementfestet deltakelse i andre besluttende organer
	· Styring gjennom faglig legitimitet

· De ansatte og studentene velger styreflertall og rektor (hovedregel)

· Reglementfestet deltakelse i andre besluttende organer

	Institusjonens 

ledelse
	· Styret er øverste organ og har ansvaret for institusjonens ledelse

· Rektor er daglig leder og rapporterer til styret

· Rektor bør ansettes utfra så vel faglige som organisatoriske kvalifikasjoner

· Administrerende direktør rapporterer evt. til rektor
	· Styret har ansvar for institusjonens ledelse

· Rektor er styrets leder (hovedregel)

· Rektor velges blant faglig ansatte (hovedregel)

· Administrerende direktør forestår den administrative ledelse og rapporterer til rektor og til styret 
(hovedregel) 


	Juridisk og økonomisk handlefrihet
	Som eget rettssubjekt har 
institusjonen:

· ansvar for og rådighet over 
egne inntekter og utgifter

· eget budsjett og eget regnskap

· egen balanse og eiendomsrett 
til egne aktiva

· juridisk kompetanse til å inngå avtaler i eget navn

· juridisk kompetanse til å oppta egne lån og eie egne fond

· juridisk kompetanse til å opprette egne selskaper og inngå samarbeidsavtaler
	Som forvaltningsorgan med 
lovfestede fullmakter har 
institusjonen:

· rett til å disponere egne midler etter prinsippene for nettobudsjettering

· eget budsjett og regnskap 
etter reglene for nettobudsjettering og statens økonomireglement

· disposisjonsrett over eiendom og andre aktiva

· delegert myndighet til å disponere over egne fond

· delegert myndighet til å inngå nærmere bestemte avtaler på statens vegne

· mulighet til å opprette randsoneselskaper etter fullmakt fra departementet

	Rettslig 

beskyttelse
	Lovfestet beskyttelse av 
institusjonens egennavn, eksamener, grader og visse stillingstitler.
	Lovfestet beskyttelse av institusjonens egennavn, eksamener, grader og visse stillingstitler.

	Ansattes 

rettsstilling
	Reguleres av universitets- og høyskoleloven, samt arbeidsmiljøloven. Egne tariffavtaler må inngås. Tilpasning av ansettelsesforholdet for ansatte som er embetsmenn må foretas.
	Reguleres av tjenestemannsloven og statens tariffavtaler.


For flertallet har hovedmålet med omdanningen til selveiende institusjon vært å videreføre universitetenes og høyskolenes frie stilling som akademiske institusjoner, og bedre de organisatoriske mulighetene for målrettet ledelse, prioriteringer og strategiarbeid. På denne måten oppnår institusjonene nødvendig faglig, juridisk og økonomisk autonomi, og en reell beskyttelse mot politisk styring. De statlige institusjonene gis også en reell likestilling med private institusjoner og internasjonale samarbeidspartnere. Institusjonene settes i stand til å møte utfordringer som økt krav til målrettet ledelse, effektivitet, kvalitet og en skjerpet konkurransesituasjon. Statens innflytelse ivaretas tilstrekkelig gjennom indirekte styringsmidler og gjennom legalitets-, soliditets- og kvalitetstilsyn. 

For mindretallet er det avgjørende hensynet at høyere utdanning og forskning er et nasjonalt anliggende. Høyere utdanning og forskning er sentrale samfunnsoppgaver som bør forvaltes og utvikles i en helhetlig nasjonal sammenheng, og det er fortsatt behov for en statlig fordelingspolitikk. Dette gir en fleksibel styringsform som balanserer behovet for nasjonal styring og koordinering av institusjonenes ytre rammer og ivaretar institusjonenes lovfestede frihet og selvstendighet i utøvelsen av selve virksomheten. Mindretallet legger også til grunn at universiteter og høyskoler har utført sitt samfunnsoppdrag på en god måte, og at svakheter som påvises ikke er større enn man kan forvente innenfor et stort forvaltningssystem bestående av institusjoner med uensartede oppgaver og rammebetingelser.

Kommentarer fra fakulteter/enheter

Nedenfor gis det en oppsummering av innkomne høringsuttalelser fra fakulteter/enheter, og disse er vedlagt saksfremlegget (vedlegg 3). Generelt støtter fakultetene/enhetene mindretallets lovforslag og er i all hovedsak enig i de vurderingene og synspunkt som mindretallet presenterer. 

Høyere utdanning og forskning er en viktig samfunnsoppgave som må løses på nasjonalt nivå, og det er behov for å koordinere og styre ressurser i forhold til samfunnsmessige behov. Flertallets lovforslag vil innebære en nedbygging av statens ansvar, mens mindretallets forslag vil opprettholde dette. Statens ansvar for institusjonene er også viktig for å sikre universitetenes regionale ansvar og betydning. Det pekes også på at det er viktig å sikre lik rett til utdanning og gratisprinsippet i norsk utdanning. 

Flertallets lovforslag oppfattes som en trussel mot grunnforskningen ved at forskningen blir mer styrt av markedsmessige forhold. Dette utgjør en fare for den uavhengige og samfunnskritiske forskningen, for kulturfag og andre sårbare fagmiljø, og det vil redusere mangfoldet i forskningen. I en slik sammenheng vil staten være en garantist for universitetene og den uavhengige forskningen, og ikke som en trussel, jf. mindretallets forslag. 

Fakultetene/enhetene ser ikke at flertallet angir gode argumenter for et eksternt styreflertall. Et slikt flertall vil ha et perifert faglig og økonomisk forhold til institusjon og vil mangle legitimitet. Det stilles også spørsmålstegn med hvordan et styre med eksternt flertall skal kunne lede en komplisert vitenskapelig institusjon. Et selvsupplerende styreflertall kan lett komme under innflytelse fra spesielle næringsinteresser som kan ønske å påvirke forskningen og forskerens frihet. Fakultetene/enhetene støtter en videreføring av dagens styringsstruktur med valgt rektor og et styre der ingen grupper har flertall alene. Dette har fungert godt, og det legges til at mindretallets lovforslag åpner muligheten for ansettelse av rektor. På denne måten kan den enkelte institusjon selv finne den beste styringsformen. 

Verken flertallets eller mindretallets lovforslag inneholder bestemmelser som beskytter den enkelte forskers frihet fra institusjonell styring og kontroll, og enkelte fakultet/enheter foreslår at den vitenskapelige ansattes rett til selv å velge emne og fremgangsmåte for sin egen forskning uttrykkelig fastslås i loven.

Tromsø museum savner en formulering som ivaretar universitetsmuseenes virksomhet på en god måte. I henhold til begge lovforslagene skal universitetsmuseenes virksomhet reguleres gjennom særlige avtaler som beskriver omfang og forpliktelser og finansieres med øremerking av midler. Tromsø museum stiller seg undrende til hensiktsmessigheten med dette. En slik ordning vil fungere lite fleksibelt, og det kan føre til en distansering fra vertsinstitusjonene.

Fakultetene/enhetene mener at sektoren har vist evne til omstilling, blant annet ved innføringen av Kvalitetsreformen. Det er behov for en reformpause slik at Kvalitetsreformen blir implementert på en god måte. På denne måten vil det være mulig å vurdere effekten av de omfattende endringene i rammebetingelsene som nylig er gjort for sektoren før eventuelle nye endringer gjøres. 

Det vises til at flertallets forslag om selveiende institusjoner i realiteten vil være eiet av staten, og at de derfor bør derfor forbli statsinstitusjoner. Forholdet til internasjonalt regelverk (GATS- og EØS-regelverket) synes ikke tilstrekkelig avklart, og flertallet dokumenter ikke at dagens system ikke fungerer godt nok. Det er ikke nødvendig å endre tilknytningsform for å møte de utfordringene sektoren står overfor.

Høringsuttalelse 

Forslag til høringsuttalelse fra Universitetet i Tromsø kan sees i vedlegg 1. Høringsuttalelsen er bygd opp i samsvar med den mal som Utdannings- og forskningsdepartementet har bedt om i høringsbrevet, med 

I 
Generelle kommentarer

II 
Kommentarer til de enkelte lovbestemmelser

III 
Eventuelle andre kommentarer

Under de generelle kommentarene har Universitetet lagt vekt på å kommentere de sentrale forskjellene mellom flertallets og mindretallets forslag til ny lov om universiteter og høyskoler. Dette er bestemmelser som er knyttet til den delen av lovforslagene som omhandler statlige universiteter og høyskoler, og dette gjelder særlig bestemmelser om tilknytningsform, styring og ledelse. 

I del II kommenteres enkelte lovbestemmelser, herunder bestemmelsen om egenbetaling. Dette gjelder bestemmelser som hovedsakelig er knyttet til fellesbestemmelsene i lovforslagene. Store deler av fellesbestemmelsene er like i flertallets og mindretallet lovforslag. Der lovforslagene avviker fra hverandre går det tydelig frem hvilket lovforslag som kommenteres. 

Universitetet gir en oppsummering i del III, og det understrekes at Universitetet støtter mindretallets forslag til ny lov om universiteter og høyskoler med de korrigeringer som påpekes under kommentarer til de enkelte lovbestemmelsene.

Forslag til vedtak

1. Universitetsstyret vedtar høringsuttalelsen vedrørende ny lov om universiteter og høyskoler på grunnlag av det fremlagte utkastet og de kommentarer som fremkom under styrets behandling.

2. Universitetsdirektøren gis fullmakt til å utforme den endelige høringsuttalelsen.

Tromsø, 04.12.2003

	Jan Larsen
	

	ass. universitetsdirektør
	

	
	Håvard Bekkelund

	
	personal- og økonomidirektør


Vedlegg:

1. Forslag til høringsuttalelse fra Universitetet i Tromsø

2. Høringsbrev av 30.09.03 fra Utdannings- og forskningsdepartementet

3. Høringsuttalelser fra fakultetene/enhetene:

· SV-fak

· TMU

· Jur.fak

· NFH

· UB

· Hum.fak

4. Oversikt kapittelinndeling i lovforslagene og i gjeldende lover.

� Nasjonalt organ for kvalitet i utdanningen.


� Hentet fra NOU 2003:25 Ny lov om universiteter og høyskoler, side 91.


� Mindretallets lovforslag inneholder også en bestemmelse som åpner for at rektor kan ansettes dersom styret ønsker det. Rektor trer da ut av styret. Styrets leder velges da blant styrets øvrige medlemmer.





Universitetsdirektøren

Personal- og økonomiavdelinga

side 7

